UDHËZIM
Nr. 7, datë 4.5.2022

PËR PËRCAKTIMIN E RREGULLAVE TË  HOLLËSISHME PËR NJOHJEN E SË DREJTËS SË USHTRIMIT TË PROFESIONIT NË MËNYRË TË PAVARUR NGA NDËRMJETËSI I HUAJ I PASURIVE TË PALUAJTSHME, SI DHE TË BASHKËPUNIMIT TË TIJ ME ZYRAT E NDËRMJETËSIMIT TË PASURIVE TË PALUAJTSHME


Në mbështetje të nenit 102, pika 4, të Kushtetutës; të nenit 7, pika 2, të ligjit nr. 8678, datë 14.5.2001 “Për organizimin dhe funksionimin e Ministrisë së Drejtësisë”, të ndryshuar, dhe të nenit 11, pika 4, të ligjit nr. 9/2022, “Për profesionin e ndërmjetësit të pasurive të paluajtshme”,

UDHËZOJ:

1. Përcaktimin e rregullave të  hollësishme për njohjen e së drejtës së ushtrimit të profesionit në mënyrë të pavarur nga ndërmjetësi i huaj i pasurive të paluajtshme, si dhe të bashkëpunimit të tij me zyrat e ndërmjetësimit të pasurive të paluajtshme.
2. Çdo shtetas shqiptar ose i huaj, që zotëron licencën e ndërmjetësit të pasurive të paluajtshme në një shtet anëtar të Bashkimit Evropian, sipas rregullave të atij shteti anëtar dhe që ka ushtruar rregullisht profesionin në territorin e Republikën e Shqipërisë, për një periudhë jo më pak se 6 muaj para hyrjes në fuqi të këtij akti, ose ka një kontratë bashkëpunimi me një zyrë të ndërmjetësimit të pasurive të paluajtshme, mund të kërkojë pranë ministrit të Drejtësisë të drejtën për të ushtruar në mënyrë të pavarur profesionin e ndërmjetësit të pasurive të paluajtshme në Republikën e Shqipërisë.
3. Kandidatët e interesuar për njohjen e së drejtës së ushtrimit të profesionit në mënyrë të pavarur, paraqesin kërkesë pranë Ministrisë së Drejtësisë, përmes shërbimit postar ose dorazi, shoqëruar me dokumentet, si më poshtë:
a) shprehje interesi shoqëruar me kopje të dokumentit të identifikimit dhe 2 fotografi;
b) certifikatë familjare;
c) kopje të njësuar të lejes, licencës ose aktit të lëshuar nga autoriteti përkatës, i cili, sipas legjislacionit të shtetit të origjinës, jep të drejtën e ushtrimit të veprimtarisë së ndërmjetësimit të pasurive të paluajtshme;
ç) kopje të kontratës së bashkëpunimit me një zyrë të ndërmjetësimit të pasurive të paluajtshme në Republikën e Shqipërisë;
d)  vërtetim nga Drejtoria e Përgjithshme e Tatimeve që ndërmjetësi i huaj ka ushtruar profesionin pranë një zyre të ndërmjetësimit të pasurive të paluajtshme për të paktën 6 muaj;
dh) kopje të njësuar të diplomës së arsimit të mesëm të lartë, të lëshuar nga një institucion arsimor i akredituar në Republikën e Shqipërisë ose diplomë të lëshuar nga një institucion arsimor i huaj, të njohur e të njësuar nga ministria përgjegjëse për arsimin;
e)  dokument që provon zotërimin e gjuhës shqipe, të lëshuar nga autoritetet kompetente sipas legjislacionit në fuqi, për shtetasin e huaj;
ë)  vërtetim nga prokuroria që nuk është nën hetim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
f)  vërtetim nga gjykata që nuk është nën gjykim për veprat penale në fushën e pastrimit të parave, të financimit të terrorizmit apo të armëve të shkatërrimit në masë;
g) vetëdeklarim i gjendjes gjyqësore për kandidatin dhe personat e lidhur me të;
gj) vetëdeklarim që nuk ka dënim me masë administrative gjobë ose masë administrative që detyron subjektin të ndalë një sjellje të caktuar, praktikë pune apo biznesi, si dhe të mos e përsërisë në të ardhmen, për shkelje të legjislacionit në fuqi për parandalimin e pastrimit të parave, të paktën jo më herët se 6 muaj nga data e paraqitjes së kërkesës.
4. Kërkesa e paraqitur sipas pikës 3 të këtij udhëzimi shqyrtohet nga struktura përgjegjëse për monitorimin e profesioneve të lira në Ministrinë e Drejtësisë brenda 45 ditëve nga data e paraqitjes.
5. Në qoftë se kërkesa nuk është paraqitur në përputhje me pikën 3 të këtij udhëzimi, struktura përgjegjëse i kërkon kandidatit plotësimin e pasaktësive brenda 10 ditëve nga dita e njoftimit.
6. Kur kandidati nuk plotëson pasaktësitë brenda afatit të përcaktuar në pikën 5 të këtij udhëzimi dhe këto pasaktësi nuk mund të plotësohen nga vetë struktura përgjegjëse, kërkesa quhet se nuk është regjistruar dhe i kthehet kandidatit bashkë me aktet e tjera.
7. Ndërmjetësit të huaj mund t’i refuzohet e drejta e ushtrimit në mënyrë të pavarur të profesionit në rast se dyshohet se personat e lidhur me të janë të dënuar me vendim të formës së prerë për veprat penale në fushën e pastrimit të parave, financimit të terrorizmit apo të armëve të shkatërrimit në masë.
8. Në rastin e pikës 7 të këtij udhëzimi, ministri kërkon të dhëna, dokumente, fakte apo mjete të tjera të provës për përfshirjen e kandidatit për ndërmjetës në veprimtarinë e paligjshme të personit të lidhur nga çdo organ publik, person fizik ose juridik që disponon të dhëna të vlefshme për qëllimet e verifikimit.
9. Ministri urdhëron refuzimin e kërkesës kur krijon bindjen që, bazuar në vlerësimin e hollësishëm të raporteve të paraqitura nga institucionet kompetente, sipas pikës 8, të këtij udhëzimi, si dhe në rezultatin tërësor të hetimit administrativ, kandidati për ndërmjetës apo persona të lidhur me të janë të përfshirë në veprimtarinë e paligjshme, pavarësisht nëse kandidati për ndërmjetës nuk është nën hetim për kryerjen e një vepre penale.
[bookmark: _GoBack]10. Regjistrimi pezullohet deri në marrjen e vendimit të formës së prerë të gjykatës, nëse kandidati në kohën e paraqitjes së kërkesës është i dyshuar, nën hetim apo në gjykim për një nga veprat penale të pastrimit të parave, financimit të terrorizmit apo armëve të shkatërrimit.
11. Pas përfundimit të procesit të verifikimit të plotësimit të kritereve, kandidatit i njoftohet vendimi mbi plotësimin ose jo të kritereve ligjore.
12. Kur kandidati plotëson kriteret, ministri urdhëron regjistrimin e tij në Regjistrin e Ndërmjetësve të Pasurive të Paluajtshme.
13. Ndërmjetësi i huaj bashkëpunon me zyrat e ndërmjetësimit të pasurive të paluajtshme, përmes shkëmbimit të informacionit të nevojshëm për ushtrimin e profesionit, si në kryerjen e studimeve të tregut të pasurive të paluajtshme, të analizave mbi çmimin e tregut të pasurive të paluajtshme në një zonë të caktuar, si dhe vlerësimin mbi luhatjen e këtyre çmimeve në periudha kohore të caktuara, gjithmonë në ruajtje të konfidencialitetit të të dhënave personale të klientëve.
14. Për zbatimin e këtij udhëzimi ngarkohet struktura përgjegjëse për monitorimin e profesioneve të lira në Ministrinë e Drejtësisë.
15. Ngarkohet Sektori i Arkiv-Protokollit për marrjen e masave për njoftimin e këtij udhëzimi.
Ky udhëzim hyn në fuqi pas botimit në Fletoren Zyrtare.

MINISTËR I DREJTËSISË
Ulsi Manja
